P r e d k l a d a c i a    s p r á v a

Argentínska republika svojím geopolitickým a hospodárskym postavením predstavuje hospodársku a investičnú mocnosťou nielen v rámci latinsko-amerického kontinentu, ale aj v globálnom meradle. Zohráva dôležité postavenie v najvýznamnejšom kontinentálnom integračnom zoskupení MERCOSUR, ktorého ďalšími členmi sú Brazília, Paraguaj, Uruguaj, vrátane pridružených štátov Chile a Bolívie. Vývoj argentínskej ekonomiky v značnej miere ovplyvňuje hospodársky a investičný vývoj v oblasti celej Latinskej Ameriky.

Argentína patrí medzi tradičných obchodných partnerov Slovenskej republiky v oblasti Latinskej Ameriky. Vzájomná zahranično-obchodná výmena medzi Slovenskou republikou a Argentínou dosiahol v roku 2000 objem 572 miliónov Sk, pričom hodnota nášho vývozu predstavovala 412 miliónov Sk. Hlavnými položkami nášho vývozu sú pračky, sušičky, prístroje a zariadenia, krmivá, chemické výrobky, elektromery, výrobky zo skla, pneumatiky, ložiská, zdravotnícke výrobky. Najdôležitejšími položkami nášho dovozu z Argentíny sú ryby a výrobky z rýb, nespracovaný tabak, arašidy, umývačky riadu, textilné výrobky, ovocie, bavlna, potravinárske výrobky, rôzne stroje a zariadenia.

 Z analýzy dosiahnutého stavu vzájomných obchodných vzťahov Slovenskej republiky s Argentínou je zrejmé, že ich úroveň zatiaľ zďaleka nezodpovedá prirodzeným možnostiam, ktoré ponúka charakter oboch ekonomík. Veľké rezervy sú predovšetkým v rozšírení a ďalšej diverzifikácie nášho vývozu, k čomu by mala prispieť aj predkladaná medzivládna Dohoda o obchodnej a hospodárskej spolupráci. Významný podiel pri prehlbovaní vzájomných obchodných a hospodárskych vzťahov bude mať medziministerská zmiešaná komisia, ktorá bude vytvorená na základe článku IX tejto Dohody. Perspektívnosť argentínskeho a celkove latinsko-amerického trhového priestoru potvrdzuje aj intenzívny záujem EU, ktorá vedie intenzívne rokovania o Asociačnej dohode medzi EÚ a združením MERCOSUR.
     	
 Podpisom novej  Dohody o obchodnej a hospodárskej spolupráci medzi vládou Slovenskej republiky a vládou Argentínskej republiky budú vytvorené zmluvno-právne predpoklady pre intenzívnejší rozvoj obchodných a hospodárskych vzťahov, ako i pre priame obchodné väzby medzi podnikateľskými a obchodnými subjektami oboch krajín. S rozvojom hospodárskych vzťahov medzi obidvomi krajinami možno očakávať aj rýchlejší rast argentínskych investícií na Slovensku.

Na materiál sa vzťahuje obmedzenie prístupu k informáciám v zmysle § 11 ods. 1 písm. b) zákona č. 211/2000 Z.z. o slobodnom prístupe k informáciám a o zmene a doplnení niektorých zákonov, pretože Dohoda bude po nadobudnutí platnosti uverejnená v Zbierke zákonov Slovenskej republiky v zmysle zákona č. 1/1993 Z.z. o Zbierke zákonov Slovenskej republiky.
	
Predkladaná Dohoda je v súlade s právnym poriadkom Slovenskej republiky, reviduje jej bilaterálnu základňu, nezakladá možný dopad na štátny rozpočet a jej protokolárne články zachovávajú  flexibilitu pre prípad potreby jej výpovede k dátumu vstupu SR do Európskej únie. Vzhľadom na rozdielnosť klasifikácie predmetného zmluvného dokumentu v slovenskom a v argentínskom vnútroštátnom právnom poriadku, na želanie argentínskej strany sa uskutoční výmena ratifikačných listín. Zo slovenskej strany pôjde o tzv. „malú ratifikačnú listinu“ v súlade s odstavcom 2 článku 18 Základných predpisov upravujúcich uzavieranie a vykonávanie medzinárodných zmlúv vydaných Ministerstvom zahraničných vecí SR. Táto skutočnosť je premietnutá v návrhu uznesenia vlády SR.

Vzhľadom na uvedené skutočnosti Ministerstvo hospodárstva  Slovenskej republiky odporúča, aby vláda schválila návrh Dohody o obchodnej a hospodárskej spolupráci medzi vládou Slovenskej republiky a vládou Argentínskej republiky a splnomocnila ministra hospodárstva a ako alternáta štátneho tajomníka Ministerstva hospodárstva SR na jej podpis.